Lidlin Suomen-toimitusjohtaja Lauri Sipponen ihmettelee uusien asuinalueiden kaavoittamista. - Parhaimmille paikoille suunnitellaan kahdelle hypermarketille tilat ja muita ei juurikaan oteta huomioon, hän sanoo.

Lidlin Suomen-toimitusjohtaja Lauri Sipponen harmittelee uusien asuinalueiden kaavoittamista kaupallisten palvelujen kannalta. Ylen A-studiossa keskiviikkona vieraillut Sipponen sanoo, että sijainnista käydään erityisen kovaa kamppailua alueilla, jossa on jo yhtiön kilpailja tai kilpailijoita.

- Tänä päivänä suurin ongelma on, että kun kaavoitetaan uusia asuinalueita, joille suunnitellaan kaavassa kaupallisia palveluja, käyttämäni termi jako kahteen toteutuu lähes poikkeuksetta. Parhaimmille paikoille suunnitellaan kahdelle hypermarketille tilat ja muita ei juurikaan oteta huomioon ja muille tilojen löytäminen on vaikeaa.

Hänen mukaansa hieman samanlainen tilanne on olemassa olevissa kortteleissa ja lähiöissä, joissa on jo pari kilpailijaa.

- Sinne kolmannen mukaan pääseminen on erilaisilla rajoitteilla ja poissulkevilla tekijöillä usein tehty hyvin vaikeaksi.

Sipponen sanoo, että hän "ei haluaisi uskoa, että kyseessä on kilpailun rajoittaminen".

- Kyseessä on ehkä jollakin tavalla olemassa olevien struktuurien suojeleminen ja haluttomuus muutokseen, ehkä myös muutoksen pelko. Viranomainen viime kädessä tekee ratkaisut - paikallisviranomainen kaavoittaa ja myöntää rakennusluvat.

Hän sanoo, että he voivat vain ihmetellä tilannetta.

"Alko tekee itse ratkaisut"

Sipposen mukaan Alko on hyvin merkittävä naapuri pt-kaupalle. Lidlillä on kokemus Alkon läheisyydestä Helsingissä Pakilassa - Sipposen mukaan vaikutus myyntiin on ollut varsin huomattava.

- Meillä on hyvä keskusteluyhteys Alkon kanssa, ja käsittääkseni Alko tekee itse ratkaisut. Se, miksi historiallisesti on tällaiseen tilanteeseen jouduttu, että valtaosa Alkoista on meidän kilpailijoilla ja meillä kymmenen vuoden aikana ei ole vasta kuin tämä ensimmäinen Alko saatu alivuokralaiseksi, sitä en pysty sanomaan.